Só lyk fiksheid in 2021 | Maroela Media
Die voordele van 'n aktiewe, fikse leefstyl is eindeloos en sluit in alles van 'n gesonde gewig handhaaf tot bloedsuiker bestuur en breinfunksionaliteit opkikker.
Die wêreldwye inperkings van 2020 het wel die fiksheidslandskap oor die wêreld heen verander namate mense meer tuis moes bly, asook nie gimnasiums kon besoek en sportbyeenkomste bywoon nie.
In 2020 het mense baie meer tuis of in die strate begin oefen. Persoonlike afrigters het aanlyn klasse begin aanbied en mense het al hoe meer op hul eie begin werk aan hul fiksheid, waar hulle voorheen saam met 'n vriend of groep die pad sou vat.
In 2021 is die meeste inperkings wat met oefening en fiksheid verband hou reeds gelig, en kan mense amper weer normaalweg aangaan, maar dit beteken nie mense keer terug na hul ou gewoontes nie.
Hier is vyf gesondheidstendense vir 2021:
'n Holistiese benadering
As gevolg van die pandemie is mense baie meer ingestel op hul gesondheid en die belangrikheid van 'n gesonde, volhoubare leefstyl.
Mense fokus nie slegs op fiksheid en oefening nie, maar ook op die voedingswaarde van hul kos, hul stresvlakke en die gehalte van hul slaap.
Nadat mense vir lank nie saam met vriende of in groepe kon oefen nie, blyk dit dat dit deesdae selfs belangriker as voorheen is om oefentyd met ander te deel.
Mense wil nuwe uitdagings saam met 'n oefenmaat aanpak en dit is ook 'n lekker manier om in die buitelug veilig te sosialiseer. 'n Oefenmaat hou jou ook verantwoordbaar om op 'n sekere plek op 'n sekere tyd te wees. Hulle help ook om jou aan te moedig wanneer jy lui is of wanneer jy dink jy kan nie aangaan nie.
Al is beperkings wat met fiksheid verband hou al grotendeels in Suid-Afrika gelig, het die tendens om gebruik te maak van aanlyn platforms nie afgeneem nie.
Mense maak steeds gebruik van regstreekse of vooraf opgeneemde oefenvideo's en aanlyn meditasies. Die moontlikhede vir hierdie video's is eindeloos en mense kan enigiets van Zumba tot joga en pilates beoefen sonder om die huis te verlaat.
In ooreenstemming met die toename in die gebruik van oefenvideo's, gebruik mense ook in 2021 toenemend meer apps om hul fiksheid te monitor.
Apps soos MapMyRun, RunKeeper en MyFitnessPal word gebruik om te weet hoe gereeld jy aktief is en of dit genoeg is. Mense belê ook in toestelle soos 'n FitBit of Apple-horlosie om seker te maak hulle behaal hul fiksheidsdoelstellings van die dag.
Aktiewe speletjies word toenemend gewilder, aangesien die rekenaarspeletjiebedryf liggaamsbeweging by baie speletjies begin inwerk het. Videospeletjies soos Just Dance moedig mense aan om te beweeg in die vorm van dans om na die volgende vlak aan te beweeg.
Xbox en Nintendo bied 'n verskeidenheid van speletjies wat prettig én aktief is sodat jy nie eens agterkom jy doen oefeninge nie.